รัฐบาลไทย-ข่าวทำเนียบรัฐบาล-กยศ. ชี้แจงกรณีข่าวอัตราดอกเบี้ยและเบี้ยปรับ
วันพฤหัสบดีที่ 16 มิถุนายน 2565
กยศ. ชี้แจงกรณีข่าวอัตราดอกเบี้ยและเบี้ยปรับ
กยศ. ชี้แจงกรณีข่าวอัตราดอกเบี้ยและเบี้ยปรับจํานวนมากมีสาเหตุจากผู้กู้ยืมผิดนัดชําระหนี้และค้างชําระเป็นเวลานาน ยืนยันคิดอัตราดอกเบี้ย 1% และคิดเบี้ยปรับตามคําพิพากษา แต่หากยังไม่ถูกดําเนินคดีจะคิดเบี้ยปรับเพียง 0.5%
กองทุนเงินให้กู้ยืมเพื่อการศึกษา (กยศ.) ชี้แจงกรณีข่าวอัตราดอกเบี้ยและเบี้ยปรับจํานวนมากมีสาเหตุจากผู้กู้ยืมผิดนัดชําระหนี้และค้างชําระเป็นเวลานาน ยืนยันคิดอัตราดอกเบี้ย 1% และคิดเบี้ยปรับตามคําพิพากษา แต่หากยังไม่ถูกดําเนินคดีจะคิดเบี้ยปรับเพียง 0.5% ซึ่งเงินที่ชําระคืนกองทุนจะเป็นทุนหมุนเวียนให้แก่นักเรียน นักศึกษารุ่นน้องที่ขาดแคลนทุนทรัพย์หรือมีความจําเป็นต้องกู้ยืมเงิน
นายกฤษฎา จีนะวิจารณะ ปลัดกระทรวงการคลัง และประธานกรรมการกองทุนเงินให้กู้ยืมเพื่อการศึกษา เปิดเผยว่า “กรณีที่มีข่าวเกี่ยวกับตัวเลขการให้กู้ยืมเงิน ดอกเบี้ย และเบี้ยปรับของกองทุน โดยระบุว่าเบี้ยปรับของกองทุนมีอัตราที่ค่อนข้างสูง กองทุนขอเรียนชี้แจงว่า กองทุนได้ให้โอกาสทางการศึกษาแก่นักเรียน นักศึกษาทั่วประเทศจํานวนกว่า 6 ล้านราย โดยกองทุนคิดอัตราดอกเบี้ยเพียง 1% เท่านั้น ส่วนเบี้ยปรับที่มีจํานวนมากนั้น ตัวเลขดังกล่าวเป็นจํานวนเบี้ยปรับค้างชําระ ซึ่งเกิดจากสาเหตุที่ผู้กู้ยืมผิดนัดค้างชําระหนี้เป็นเวลานาน ทําให้เกิดเบี้ยปรับสะสมจํานวนมาก ทั้งนี้ หากผู้กู้รายใดถูกดําเนินคดี ศาลจะพิพากษาให้ชําระเบี้ยปรับในอัตรา 7.5% ต่อปี อย่างไรก็ตามตั้งแต่วันที่ 1 พฤษภาคม 2564 เป็นต้นมา กองทุนได้มีมาตรการลดหย่อน โดยลดอัตราการคิดเบี้ยปรับเหลือ 0.5% ต่อปี สําหรับผู้กู้ที่ยังไม่ถูกดําเนินคดี ลดดอกเบี้ยเงินกู้ยืมเหลือ 0.01% ต่อปี สําหรับผู้กู้ยืมเงินที่อยู่ระหว่างการชําระเงินคืนกองทุนและไม่เคยเป็นผู้ผิดนัดชําระหนี้ ลดเงินต้น 5% สําหรับผู้กู้ยืมเงินที่ไม่เคยเป็นผู้ผิดนัดชําระหนี้และต้องการปิดบัญชีในคราวเดียว ลดเบี้ยปรับ 100% สําหรับผู้กู้ยืมเงินทุกกลุ่มที่ชําระหนี้ปิดบัญชี ลดเบี้ยปรับ 80% สําหรับผู้กู้ยืมเงินที่ยังไม่ถูกดําเนินคดีที่ชําระหนี้ค้างทั้งหมดให้มีสถานะปกติ (ไม่ค้างชําระ) อีกทั้ง กองทุนได้มีมาตรการชะลอการฟ้องร้องดําเนินคดี ชะลอการบังคับคดีไว้ เว้นแต่คดีที่จะใกล้ขาดอายุความ และงดการขายทอดตลาดทรัพย์สินของผู้กู้ยืมเงิน และ/หรือผู้ค้ําประกัน
ในปีการศึกษา 2565 กองทุนได้เตรียมเงินงบประมาณให้กู้ยืมจํานวน 38,000 ล้านบาท เพื่อรองรับนักเรียน นักศึกษาจํานวนกว่า 600,000 ราย ซึ่งเป็นวงเงินที่ใกล้เคียงกับปีที่ผ่านมา และสามารถกู้ยืมได้โดยไม่ต้องมีผู้ค้ําประกัน เพื่อช่วยเหลือประชาชนที่ได้รับผลกระทบทางเศรษฐกิจ ให้มีแหล่งทุนนําไปใช้เป็นค่าเล่าเรียนและค่าใช้จ่ายดํารงชีพ และพร้อมปล่อยกู้เพิ่มมากกว่านี้หากมีความต้องการมากขึ้น โดยจะใช้เงินสภาพคล่องของกองทุน ไม่เป็นภาระงบประมาณของรัฐบาล”
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า “ในวันที่ 5 กรกฎาคมของทุกปี ถือเป็นวันครบกําหนดชําระเงินคืนกองทุนของผู้กู้ยืมที่ครบกําหนดชําระเงินคืน โดยสามารถตรวจสอบยอดหนี้ได้ที่แอปพลิเคชัน กยศ. Connect หรือ https://wsa.dsl.studentloan.or.th และชําระเงินคืนผ่านโทรศัพท์มือถือได้ รวมถึงชําระผ่านช่องทางรับชําระทั่วประเทศ ได้แก่ เคาน์เตอร์เซอร์วิส (ร้านเซเว่นอีเลฟเว่น) ไปรษณีย์ไทย บิ๊กซี และธนาคารที่กองทุนกําหนด ซึ่งเงินที่ได้รับชําระคืนมาจะเป็นทุนหมุนเวียนให้แก่นักเรียน นักศึกษารุ่นน้องที่ขาดแคลนทุนทรัพย์หรือมีความจําเป็นต้องกู้ยืมเงินในแต่ละปีการศึกษาได้อย่างต่อเนื่อง กองทุนขอขอบคุณผู้กู้ยืมรุ่นพี่ทุกคนที่ร่วมชําระเงินคืนตามกําหนด รวมถึงหน่วยงานองค์กรนายจ้างภาครัฐและภาคเอกชนที่มีส่วนร่วมส่งต่อโอกาสทางการศึกษาให้แก่รุ่นน้อง โดยกองทุนจะเป็นหลักประกันของทุกครอบครัวว่าทุกคนที่เกิดในประเทศนี้จะมีโอกาสเข้าถึงการศึกษา” ผู้จัดการกองทุนฯ กล่าวในที่สุด